杜牧
牧陪昭应卢郎中在江西宣州佐今吏部沈公幕罢府…投寄
燕雁下扬州，凉风柳陌愁。可怜千里梦，还是一年秋。
宛水环朱槛，章江敞碧流。谬陪吾益友，只事我贤侯。
印组萦光马，锋铓看解牛。井闾安乐易，冠盖惬依投。
政简稀开阁，功成每运筹。送春经野坞，迟日上高楼。
玉裂歌声断，霞飘舞带收。泥情斜拂印，别脸小低头。
日晚花枝烂，釭凝粉彩稠。未曾孤酩酊，剩肯只淹留。
重德俄征宠，诸生苦宦游。分途之绝国，洒泪拜行輈.
聚散真漂梗，光阴极转邮。铭心徒历历，屈指尽悠悠。
君作烹鲜用，谁膺仄席求。卷怀能愤悱，卒岁且优游。
去矣时难遇，沽哉价莫酬。满枝为鼓吹，衷甲避戈矛。
隋帝宫荒草，秦王土一丘。相逢好大笑，除此总云浮。